ตลท. ครองแชมป์เอเชีย-ติดท็อป 10 โลก ด้านเปิดเผยข้อมูลความยั่งยืนบจ.
ตลท. ครองแชมป์เอเชีย ติดท็อป 10 โลก ด้านเปิดเผยข้อมูลความยั่งยืนบจ.
ตลท. ครองแชมป์เอเชีย-ติดท็อป 10 โลก ด้านเปิดเผยข้อมูลความยั่งยืนบจ.
24 ก.ค. 2563

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ ส่งเสริมให้บริษัทจดทะเบียน (บจ.) ดำเนินธุรกิจโดยคำนึงถึงความยั่งยืน รวมทั้งเปิดเผยข้อมูลความยั่งยืนแก่ผู้ลงทุนอย่างโปร่งใสและมีคุณภาพ ล่าสุด รายงาน “Measuring Sustainability Disclosure 2019” ที่จัดทำโดย Corporate Knights และ AVIVA ได้จัดอันดับการเปิดเผยข้อมูลความยั่งยืนของตลาดหลักทรัพย์ 49 แห่งทั่วโลก ซึ่งตลาดหุ้นไทยติดอันดับ 9 และเป็นตลาดหลักทรัพย์เอเชียเพียงแห่งเดียวที่ติด 1 ใน 10 อันดับแรกของโลก ต่อเนื่องเป็นปีที่ 3
“ความสำเร็จในการพัฒนาความยั่งยืนอย่างต่อเนื่อง เป็นผลจากการร่วมแรงร่วมใจและความมุ่งมั่นของทุกภาคส่วนในตลาดทุน การที่ บจ. ไทยครองความเป็นที่หนึ่งของเอเชียด้านการเปิดเผยข้อมูลด้านความยั่งยืน สะท้อนให้เห็นว่าบริษัทดำเนินธุรกิจตามหลักบรรษัทภิบาล มีความรับผิดชอบต่อผู้มีส่วนได้เสีย สังคม และสิ่งแวดล้อม ขณะเดียวกัน ตลาดหลักทรัพย์ฯ ได้ดำเนินงานตามกรอบความยั่งยืนพร้อมส่งเสริมแนวปฏิบัติด้านความยั่งยืนของ บจ. เพื่อยกระดับตลาดหุ้นไทยด้านการพัฒนาคุณภาพอย่างต่อเนื่อง สอดคล้องกับแผนกลยุทธ์สำคัญของตลาดหลักทรัพย์ฯ ที่จะสร้างการเติบโตไปด้วยกันกับผู้ร่วมตลาดและสังคมอย่างยั่งยืน (Grow with Stakeholders &amp; Sustainable Society) อันจะช่วยเพิ่มความน่าสนใจให้แก่ผู้ลงทุนทั้งในและต่างประเทศ” นายภากร กล่าว
ทั้งนี้รายงาน “Measuring Sustainability Disclosure 2019” จัดทำโดย Corporate Knights ซึ่งเป็นสื่อด้านความยั่งยืนจากประเทศแคนาดา ได้รับการสนับสนุนทุนวิจัยจาก AVIVA ผู้ลงทุนสถาบันระดับโลก เพื่อสำรวจข้อมูลด้านความยั่งยืนใน 7 ประเด็น ได้แก่ 1) การจัดการก๊าซเรือนกระจก 2) การใช้น้ำ 3) การใช้พลังงาน 4) อัตราการบาดเจ็บจากการทำงาน 5) การจัดการของเสีย 6) ค่าจ้างพนักงาน 7) อัตราการลาออกของพนักงาน จากบริษัทจดทะเบียนที่มีรายได้อย่างน้อย 1 พันล้านเหรียญสหรัฐทั่วโลก จำนวน 6,261 บริษัท
โดยตลาดหลักทรัพย์ 10 อันดับแรก ได้แก่ 1. ตลาดหลักทรัพย์เฮลซิงกิ ประเทศฟินแลนด์ 2. ตลาดหลักทรัพย์สเปน 3. ตลาดหลักทรัพย์ยูโรเน็กซ์-ลิสบอน ประเทศโปรตุเกส 4. ตลาดหลักทรัพย์ยูโรเน็กซ์-ปารีส ประเทศฝรั่งเศส 5. ตลาดหลักทรัพย์โจฮันเนสเบิร์ก ประเทศแอฟริกาใต้ 6. ตลาดหลักทรัพย์อิตาลี 7. ตลาดหลักทรัพย์ยูโรเน็กซ์-อัมสเตอร์ดัม ประเทศเนเธอร์แลนด์ 8. ตลาดหลักทรัพย์โคลัมเบีย ประเทศโคลอมเบีย 9. ตลาดหลักทรัพย์แห่งประเทศไทย 10. ตลาดหลักทรัพย์แนสแด็ก สตอกโฮล์ม ประเทศสวีเดน และ ตลาดหลักทรัพย์แนสแด็ก โคเปนเฮเกน ประเทศเดนมาร์ก ผู้สนใจสามารถติดตามรายงาน “Measuring Sustainability Disclosure” ที่ www.corporateknights.com